Κανονισμός (ΕΚ) αριθ. 2244/2002 της Επιτροπής

της 16ης Δεκεμβρίου 2002

για τροποποίηση του κανονισμού (ΕΚ) αριθ. 1622/2000 όσον αφορά τη χρήση του τρυγικού οξέος στα αμπελοοινικά προϊόντα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1493/1999 του Συμβουλίου, της 17ης Μαΐου 1999, περί κοινής οργανώσεως της αμπελοοινικής αγοράς(1), όπως τροποποιήθηκε τελευταία από τον κανονισμό (ΕΚ) αριθ. 2585/2001(2), και ιδίως το άρθρο 46,

Εκτιμώντας τα ακόλουθα:

(1) Το παράρτημα IV του κανονισμού (ΕΚ) αριθ. 1493/1999 προβλέπει τη δυνατότητα προσθήκης τρυγικού οξέος στα σχετικά αμπελοοινικά προϊόντα.

(2) Ο κανονισμός (ΕΚ) αριθ. 1622/2000 της Επιτροπής, της 24ης Ιουλίου 2000, για τον καθορισμό ορισμένων λεπτομερειών εφαρμογής του κανονισμού (ΕΚ) αριθ. 1493/1999 για την κοινή οργάνωση της αμπελοοινικής αγοράς και για την καθιέρωση κοινοτικού κώδικα των οινολογικών πρακτικών και επεξεργασιών(3), όπως τροποποιήθηκε τελευταία με τον κανονισμό (ΕΚ) αριθ. 2066/2001(4), καθόρισε τα όρια και τους όρους χρήσεως ορισμένων ουσιών των οποίων η χρήση επιτρέπεται από τον κανονισμό (ΕΚ) αριθ. 1493/1999.

(3) Το τρυγικό οξύ, που ονομάζεται επίσης και L-τρυγικό οξύ και τα άλατά του, είναι οι μόνες ουσίες που γίνονται αποδεκτές για την αύξηση της οξύτητας και τη μείωση της οξύτητας των αμπελοοινικών προϊόντων γιατί οι ουσίες αυτές εμπεριέχονται εκ φύσεως στα σταφύλια και τον οίνο.

(4) Το διεθνές γραφείο αμπέλου και οίνου εξέδωσε, τον Ιούνιο 2000, ψήφισμα με το οποίο καθιερώνεται, στον διεθνή οινολογικό κώδικα, ενημέρωση της μονογραφίας που καθορίζει τους χαρακτήρες εξακρίβωσης και τις προδιαγραφές καθαρότητας του L-τρυγικού οξέος που μπορεί να χρησιμοποιηθεί στην οινολογία, το οποίο ορίζει το τρυγικό οξύ ως "οξύ φυσικής προέλευσης που εξάγεται από τα προϊόντα της αμπέλου". Αυτά τα κριτήρια καθαρότητας είναι πληρέστερα αλλά πάντως συμφωνούν με αυτά που καθορίστηκαν στην οδηγία 96/77/ΕΚ της Επιτροπής, της 2ας Δεκεμβρίου 1996, σχετικά με τη θέσπιση ειδικών κριτηρίων καθαρότητας για τα πρόσθετα τροφίμων πλην των χρωστικών και των γλυκαντικών υλών(5), όπως τροποποιήθηκε τελευταία από την οδηγία 2002/82/ΕΚ(6).

(5) Για να διασφαλιστεί υψηλός βαθμός ποιότητας και κυρίως να προβλεφθεί η γνησιότητα και ο φυσικός χαρακτήρας του οίνου τηρώντας τις ορθές οινολογικές πρακτικές, πρέπει να εισαχθεί στον κανονισμό (ΕΚ) αριθ. 1622/2000 η απαίτηση της γεωργικής προέλευσης του τρυγικού οξέος που θα χρησιμοποιηθεί στην οινολογία, λαμβανομένων υπόψη των προδιαγραφών του διεθνούς οινολογικού κώδικα του διεθνούς γραφείου αμπέλου και οίνου.

(6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης οίνων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 8 του κανονισμού (ΕΚ) αριθ. 1622/2000 προστίθεται η ακόλουθη παράγραφος:"Το τρυγικό οξύ που η χρήση του προβλέπεται στο παράρτημα IV παράγραφος 1 στοιχεία ιβ) και ιγ) και στην παράγραφο 3 στοιχεία ια) και ιβ) του κανονισμού (ΕΚ) αριθ. 1493/1999, που ονομάζεται επίσης L-τρυγικό οξύ πρέπει να είναι γεωργικής προέλευσης και να εξάγεται ιδίως από αμπελοοινικά προϊόντα. Πρέπει επίσης να πληροί τα κριτήρια καθαρότητας που καθορίστηκαν από την οδηγία 96/77/ΕΚ της Επιτροπής(7)"

Άρθρο 2

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 16 Δεκεμβρίου 2002.

Για την Επιτροπή

Franz Fischler

Μέλος της Επιτροπής

(1) ΕΕ L 179 της 14.7.1999, σ. 1.

(2) ΕΕ L 345 της 29.12.2001, σ. 10.

(3) ΕΕ L 194 της 31.7.2000, σ. 1.

(4) ΕΕ L 278 της 23.10.2001, σ. 9.

(5) ΕΕ L 339 της 30.12.1996, σ. 1.

(6) ΕΕ L 292 της 28.10.2002, σ. 1.

(7) ΕΕ L 339 της 30.12.1996, σ. 1.